ኢትዮጵያ ለአረንጓዴ ልማት ፕሮጀክቷ የ15 ሚሊዮን ፓውንድ ድጋፍ አገኘች
አዲስ አበባ ጥቅምት 29/2006 እንግሊዝ የአየር ንብረት ለውጥን ለመከላከል ለሚደረገው ጥረት የ15 ሚሊዮን ፓውንድ ድጋፍ አደረገች። በአገሪቱ የዓለም አቀፍ የልማት ተራድኦ ድርጅት በኩል የተደረገውን ድጋፍ የገንዘብና ኢኮኖሚ ልማት ሚኒስትር ዴኤታ አቶ አህመድ ሽዴና የድርጅቱ የኢትዮጵያ ተጠሪ ሚስስ ሜላኒ ሮቢንሰን ተፈራርመዋል። ድጋፉ ኢትዮጵያ ”ለአየር ንብረት ለውጥ የማይበገር አረንጓዴ ልማት” በሚል መርህ የነደፈችውን ፕሮጀክት ለማከናወን እንደሚያስችላትም በፊርማው ሥነ ሥርዓት ላይ ተገልጿል። በኢትዮጵያ የሚስተዋለውን የሙቀት መጨመር ለመቀነስ ከልማት አጋር አገሮች ጋር ተባብራ እንደምትሰራ ተጠሪዋ ተናግረዋል። አቶ አህመድ በዚሁ ወቅት እንደገለጹት ድጋፉ በዓለም ላይ የሚስተዋለውን የአየር ንብረት ለውጥ ለመቋቋም በምታደርገው ጥረት እገዛ እንደሚያደርግላት ተናግረዋል። እንደ አውሮፓውያን ዘመን አቆጣጠር በ 2022 አለምን ከካርቦን ልቀት ነፃ ለማድረግ በዓለም አቀፍ ደረጃ መነደፉን ሚኒስትር ዴኤታው አስታውሰዋል። በኢትዮጵያ ለፕሮጀክቱ ተፈፃሚነት ባለድርሻ አካላት ጀምሮ እስከ ታችኛው የኅብረተሰብ ክፍል ድረስ ትኩረት ሰጥታ እንደምትሰራም አረጋግጠዋል። የአካባቢ ጥበቃና ደን ሚኒስትር አቶ በለጠ ታፈረ በበኩላቸው በአየር ንብረት ለውጥ ሳቢያ የሚስተዋሉትን ችግሮች ለማስወገድ ዝግጅቱ መጠናቀቁን አስታውቀዋል። በዚህም የሰው፣ የቴክኖሎጂና የገንዘብ ድጋፍ በተቀናጀ መልኩ መምራትና ውጤት ማስመዝገብ እንደሚያስፈልግ ገልጸዋል። ለኢትዮጵያ አረንጓዴ ልማት ፕሮጀክት ተፈፃሚነት እንግሊዝ ከፍተኛ አስተዋፅኦ እያበረከተች መሆኗንም አመልክተዋል። የኢትዮጵያ መንግሥት ለአረንጓዴ ልማት ተፈፃሚነትም ሆነ በአገሪቱ ላይ ያለው የፋይናንስ አጠቃቀም ሥርዓት ከሌሎቹ አገሮች ልዩነት እንዳለው ሚኒስትሩ ተናግረዋል። እንደ ኢዜአ ዘገባ ለፕሮጀክቱ ተፈፃሚነት የሚያስፈልገውን የገንዘብ ወጪ ለማሰባሰብ ጉዳዩ ላደጉ አገሮች ቀርቦ የገንዘብ ማሰባሰቢያ ቋት ማቋቋማቸውን የኢትዮጵያ ዜና አገልግሎት ዘገባ አስታውሷል።